Stasiebevelvoerder in hegtenis vir moordArgieffoto bloot ter illustrasie. (Foto: SAPD/Facebook) ŉ Oos-Kaapse polisiekaptein en stasiebevelvoerder is Saterdag op aanklag van moord in hegtenis geneem. Robbie Raburabu, Opod se woordvoerder, sê die kaptein word daarvan beskuldig dat hy ŉ 33-jarige man vermoor het. Die kaptein het die 33-jarige man na bewering daarvan beskuldig dat hy by sy huis ingebreek en sy selfoon en skootrekenaar gesteel het. Die voorval het in Lingelitsha naby Berlin in die Oos-Kaap plaasgevind. Volgens Raburabu het lede van die plaaslike gemeenskapspolisiëringsforum die kaptein glo gehelp om ŉ paar moontlike verdagtes in verband met die beweerde diefstal op te spoor. Dis toe dat die kaptein een van dié verdagtes na bewering aangerand het. “Nadat die oorledene aan sy beserings beswyk het, is sy liggaam op ŉ openbare pad gegooi. “Opod is van die voorval ingelig en het ondersoek ingestel. Die kaptein is dieselfde dag as die voorval in hegtenis geneem en word by die Berlin-polisiestasie aangehou.” Die kaptein sal binnekort op aanklag van moord in die plaaslike landdroshof verskyn. Die ondersoek duur intussen voort.